-
Yalɔyo nɛ gbaa nɔ nya a he nɔ́ he tomi nɔ́ ɔ (1-8)
-
Farisi no ɔ kɛ tó tsulɔ ɔ (9-14)
-
Yesu kɛ jokuɛ tsɔwi ɔmɛ (15-17)
-
Nɔ yelɔ niatsɛ ɔ sane bimi ɔ (18-30)
-
A gba Yesu gbenɔ ɔ kɛ fɔ si ekohu (31-34)
-
Hɛ yuyuilɔ nɔ́ balɔ ɔ bɔni nɔ́ hyɛmi ekohu (35-43)
Anɛ o maa suɔ nɛ o kane munyu nɛ ɔ ngɛ %% mi lo?
18 Lɔ ɔ se ɔ, e ya nɔ nɛ e ngɔ nɔ́ he tomi nɔ́ ko kɛ tsu ní kɛ tsɔɔ mɛ kaa e he hia nɛ a sɔle be fɛɛ be nɛ a ko kpa.* 2 E de mɛ ke: “Kojolɔ ko hi ma ko mi, e yi Mawu gbeye nɛ e bui adesa hulɔ. 3 Yalɔyo* ko hu hi jamɛ a ma a mi. E hii kojolɔ ɔ ngɔ yae nɛ e ya hii lɛ dee ke, ‘Hyɛ nɛ o ye dami sane ha mi ngɛ nɔ nɛ i kɛ lɛ ná sane ɔ wa kpɛti.’ 4 Ngɛ anɔkuale mi ɔ, jinɛ kojolɔ ɔ sume kaa e maa pee jã, se e ngɛ mi hluu ɔ, e de e he ke, ‘E ngɛ mi kaa i yi Mawu gbeye nɛ i bui nɔ ko nɔ ko mohu lɛɛ, 5 se akɛnɛ yalɔyo* nɛ ɔ ba hii ye nya gbae he je ɔ, ma hyɛ nɛ ma ye dami sane konɛ e ko ngɔ e sane ɔ kɛ ba hi ye nya gbae kpamisaa.’”* 6 Kɛkɛ nɛ Nyɔmtsɛ ɔ de ke: “E ngɛ mi kaa pi dalɔ ji kojolɔ ɔ mohu lɛɛ, se nyɛɛ hyɛ nɔ́ nɛ e de! 7 Ngɛ anɔkuale mi ɔ, e ngɛ mi kaa Mawu toɔ e tsui si kɛ haa e nihi nɛ e hla a mohu lɛɛ, se ke a kpaa ngmlaa kɛ tsɛɔ lɛ nyɔ kɛ pia a, anɛ e be dami sane yee ha mɛ lo? 8 I ngɛ nyɛ dee ke, e maa ye dami sane ha mɛ oya nɔuu. Se ke nɔmlɔ Bi ɔ ba a, ngɛ anɔkuale mi ɔ, anɛ e maa na hemi kɛ yemi* nɛ ɔ ngɛ zugba a nɔ lo?” 9 E ngɔ nɔ́ he tomi nɔ́ nɛ ɔ hu kɛ tsu ní nɛ e kɛ tsɔɔ nihi nɛ a he ye kaa mɛɛ lɛɛ dali ji mɛ nɛ a kɛ ni kpahi pee we nɔ́ ko ɔ ní. E de ke: 10 “Nyumuhi enyɔ kuɔ kɛ ya sɔlemi we ɔ konɛ a ya sɔle. Nɔ kake ɔ, Farisi no ji lɛ, nɛ nɔ kake lɛɛ e ji tó tsulɔ. 11 Farisi no ɔ da si nɛ e bɔni sɔlemi ngɛ e yi mi ke, ‘Oo Mawu, i naa mo si kaa i be kaa ni kpa amɛ. I be kaa ojo fiali, yayami peeli, gba puɛli, aloo tó tsulɔ nɛ ɔ po. 12 I haa hwɔ si enyɔ daa otsi; i haa nɔ́ fɛɛ nɔ́ nɛ ye nine suɔ nɔ ɔ mi mi dlami nyɔngma mi kake.’ 13 Se tó tsulɔ ɔ lɛɛ, e daa si ngɛ se lokoo, nɛ e sume po kaa e ma wo e hɛ nɔ kɛ hyɛ hiɔwe, mohu ɔ, e ngɛ e gugue gbee nɛ e ngɛ dee ke, ‘Oo Mawu, yayami peelɔ ji mi, moo na mi mɔbɔ.’ 14 I ngɛ nyɛ dee ke, nyumu nɛ ɔ kple kɛ ho e we mi ya nɛ a bu lɛ dalɔ pe Farisi no ɔ. Ejakaa nɔ fɛɛ nɔ nɛ e woɔ e he nɔ ɔ, a ma pue e hɛ mi si, se nɔ fɛɛ nɔ nɛ e baa e he si ɔ, a ma wo e nɔ.” 15 Jehanɛ ɔ, nihi hu ngɔ a bimwɔwi kɛ ngɛ e ngɔ bae konɛ e ta a he, se benɛ kaseli ɔmɛ na enɛ ɔ, a bɔni ni ɔmɛ a hɛ mi kami. 16 Se Yesu tsɛ bimwɔwi ɔmɛ kɛ ba e ngɔ nɛ e de ke: “Nyɛ ha nɛ jokuɛ tsɔwi ɔmɛ nɛ a ba ye ngɔ, nɛ nyɛ ko bɔ mɔde kaa nyɛ maa tsi mɛ blɔ, ejakaa nihi kaa jã a, a nɔ́ ji Mawu Matsɛ Yemi ɔ nɛ. 17 I ngɛ nyɛ dee ngɛ anɔkuale mi ke, nɔ fɛɛ nɔ nɛ e he we Mawu Matsɛ Yemi ɔ kaa bɔ nɛ jokuɛ nyafii maa pee ɔ, e be mi sɛe gblegbleegble.” 18 Nɛ nɔ yeli ɔmɛ a ti nɔ kake bi lɛ ke: “Tsɔɔlɔ Kpakpa, mɛni nɛ e sa kaa ma pee konɛ ma ná neneene wami?” 19 Yesu de lɛ ke: “Mɛni he je nɛ o tsɛ mi ke nɔ kpakpa a? Nɔ ko be nɛ e ji nɔ kpakpa kaa ja Mawu pɛ. 20 O le kita amɛ: ‘Ko puɛ gba, koo gbe nɔmlɔ, koo ju, koo ye lakpa odase, buu o tsɛ kɛ o nyɛ.’” 21 Kɛkɛ nɛ nyumu ɔ de ke: “I ye enɛ ɔmɛ tsuo a nɔ kɛ je ye jokuɛwi a si tɔɔ.” 22 Benɛ Yesu nu nɔ́ nɛ ɔ, e de lɛ ke, “Se kɛ̃ ɔ, e piɛ mo nɔ́ kake: Yaa jua níhi nɛ o ngɛ ɔ nɛ o gba nɔ́ nɛ o ma ná a kɛ ha ohiatsɛmɛ, nɛ o ma ná juetli ngɛ hiɔwe; konɛ o ba pee ye se nyɛɛlɔ.” 23 Benɛ e nu munyu nɛ ɔ, e hao wawɛɛ, ejakaa e ji niatsɛ kpanaa. 24 Yesu hyɛ lɛ nɛ e de ke: “E he maa wa wawɛɛ nitsɛ kɛ ha nihi nɛ a ngɛ sika a kaa a maa sɛ Mawu Matsɛ Yemi ɔ mi! 25 Ngɛ anɔkuale mi ɔ, e ngɛ gbɔjɔɔ ha afukpɔngɔ kaa e maa gu ní kpɛmi abui hɛ ngmɛ mi pe kaa niatsɛ maa sɛ Mawu Matsɛ Yemi ɔ mi.” 26 Nihi nɛ a nu munyu nɛ ɔ bi ke: “Mɛnɔ po nɛ a ma nyɛ ma he e yi wami?” 27 E de ke: “Níhi nɛ adesahi nyɛ we peemi ɔ, Mawu lɛɛ e nyɛɔ peeɔ.” 28 Se Petro de ke: “Hyɛ! Wa je wa níhi a he nɛ wa ba nyɛɛ o se.” 29 Yesu de mɛ ke: “Ngɛ anɔkuale mi ɔ, i ngɛ nyɛ dee ke, nɔ ko be nɛ e si we aloo yo aloo nyɛmimɛ nyumuhi aloo fɔli aloo bimɛ ngɛ Mawu Matsɛ Yemi ɔ he je 30 nɛ́ e nine be babauu nɔ sue ngɛ be nɛ ɔ mi, nɛ ngɛ níhi a blɔ nya tomi* nɛ ma a mi ɔ, e ma ná neneene wami.” 31 Jehanɛ ɔ, e ngɔ Ni Nyɔngma Kɛ Enyɔ ɔmɛ kɛ ya se nɛ e de mɛ ke: “Hyɛ! Wa ngɛ kuɔe kɛ yaa Yerusalɛm, nɛ níhi tsuo nɛ gbali ɔmɛ ngma ngɛ nɔmlɔ Bi ɔ he ɔ maa ba mi. 32 Kaa nɔ hyɛmi nɔ́ ɔ, a maa ngɔ lɛ kɛ ha nihi nɛ a je je ma amɛ a mi ɔ, nɛ a maa ye e he fɛu, nɛ a maa pee lɛ níhi nɛ sɛ, nɛ a ma su lada ngɔ pue e nɔ. 33 Nɛ ke a fiaa lɛ kpa ta a, a maa gbe lɛ, se ngɛ ligbi etɛne ɔ nɔ ɔ, e maa te si.” 34 Se a nui ní nɛ ɔmɛ ekoeko sisi, ejakaa a ngɔ munyu nɛ ɔmɛ kɛ laa mɛ, nɛ a nui níhi nɛ e de ɔmɛ a sisi. 35 Jehanɛ ɔ, benɛ e piɛ bɔɔ nɛ Yesu maa su Yɛriko ɔ, nyumu ko nɛ e ji hɛ yuyuilɔ hii si ngɛ gbɛjegbɛ ɔ he nɛ e ngɛ ní bae. 36 Akɛnɛ e nu kaa nihi babauu ngɛ bee he je ɔ, e bɔni bimi kaa mɛni lɛ ngɛ nɔ yae. 37 A de lɛ ke: “Yesu, Nazarɛt no ɔ lɛ e bee!” 38 Kɛkɛ nɛ e kpa ngmlaa ke: “Yesu, David Bi, naa mi mɔbɔ!” 39 Nɛ nihi nɛ a ngɛ hɛ mi ɔ bɔni e hɛ mi kami nɛ a de lɛ ke e pee kɔ̃, se e ya nɔ nɛ e ngɛ ngmlaa kpae wawɛɛ po pe kekle ɔ ke: “David Bi, naa mi mɔbɔ!” 40 Enɛ ɔ he ɔ, Yesu da si nɛ e fã ke a ngɔ nyumu ɔ kɛ ba e ngɔ. Benɛ e ba su Yesu ngɔ ɔ, Yesu bi lɛ ke: 41 “Mɛni o suɔ nɛ ma pee ha mo?” E de ke: “Nyɔmtsɛ, ha nɛ ma hyɛ nɔ́ ekohu.” 42 Kɛkɛ nɛ Yesu de lɛ ke: “O hɛ ngmɛ ɔ nɛ e bɔni nɔ́ hyɛmi ekohu; o hemi kɛ yemi ɔ tsa mo.” 43 Nɛ amlɔ nɔuu ɔ, e bɔni nɔ́ hyɛmi, nɛ e bɔni e se nyɛɛmi, nɛ e ngɛ Mawu hɛ mi nyami woe. Jehanɛ hu ɔ, benɛ ni ɔmɛ tsuo na nɔ́ nɛ ɔ, a je Mawu yi.